《答石崇赠诗》
魏晋·欧阳建

于铄我舅，明德塞违。俾捍东藩，在徐之邳。载播其惠，载扬其威。

济宽惟猛，方夏以绥。光启先业，增曜重晖。咨余冲人，艰苦攸离。

过庭无闻，顽固匪移。寔赖慈诲，导之轨仪。仰遵嘉咏，俯蹈明规。

如葛斯蔓，如樛之垂。旋机回度，逝者如流。日与月与，稔冉代周。

自我之旷，载履春秋。瞻望遐路，邈矣其悠。心之云慕，思结绸缪。

人亦有言，爱而勿劳。谁谓河广，曾不容刀。乃徂来迈，适此西郊。

在乾之二，爰著兹爻。我遘君子，仰之弥高。岩岩其高，即之惟温。

居盈思冲，在贵忘尊。纵酒嘉燕，自明及昏。无幽不研，靡奥不论。

人乐其量，士感其敦。

作者简介：（约269—300）西晋渤海人，字坚石。世为冀方右族。石崇甥。有才藻思理。擅名北州，后为贾谧“二十四友”之一。辟公府，累迁山阳令、冯翊太守。赵王司马伦专权，建每匡正，由是有隙。及伦篡位，劝淮南王司马允诛伦。事泄被杀。临刑作《临终诗》。有《言尽意论》。